Kleinhoewe-aanval: Pa dalk verlam vir R250 en twee selfoneBraam Blignaut. Foto: Verskaf. Kort voordat Braam Blignaut (35) se aanvallers onder meer sy selfoon tydens ŉ vermeende kleinhoewe-aanval geroof het, het hy sy ma gebel om vir haar te sê dat hy lief is vir haar, geskiet is en “dit nie gaan maak nie”. Dít terwyl sy vier kinders saam met hom in die huis was. Blignaut, ŉ voorman by Tharisa-myn naby Mooinooi in Noordwes, het nagskof gewerk toe hy Vrydag in die vroeë oggendure ŉ boodskap van sy vrou, Izulda, kry wat sê sy is bang, want die honde by hul huis op ŉ kleinhoewe in die Buffelsfontein-gebied blaf erg. “Sy werk is sowat 5 km van hul huis af. Hy het omstreeks 02:00 in sy kar geklim en daarheen gejaag,” het Blignaut se ma, Gerda Steyn, Maandag aan Maroela Media gesê. Twee verdagtes het Blignaut buite die huis ingewag en met sy aankoms ŉ vuurwapen op hom gerig. Hulle het hom in die huis ingedwing waar hulle sy hande met Izulda se gordel agter sy rug vasgebind het. “Hulle het daarna ŉ vlag wat in my seun se huis is in flarde geskeur, Izulda uit die bed uit geruk en haar hande met die repe vasgebind.” Blignaut se kapmes waarmee hy homself probeer verdedig het. Drie van die egpaar se vier kinders, onderskeidelik twee, vier, sewe en 10 jaar oud, het tydens die geharwar wakker geword. Hulle is almal vir sowat ŉ uur in die televisiekamer aangehou terwyl die mans die huis deursoek het vir waardevolle items. Blignaut kon die mans se taal verstaan aangesien hy by die myn werk. Hy kon hoor hoe die mans vir mekaar sê dat hulle Izulda wil verkrag. Hy kon daarin slaag om hom los te wikkel en het in Afrikaans vir Izulda gesê om by die agterdeur uit te hardloop en hulp te ontbied by die bure by wie hulle hul huis huur. Izulda het met haar hande steeds vasgebind buitentoe gehardloop. Blignaut het intussen ŉ kapmes wat hy teen sy muur as ŉ versiering gebruik, gegryp en agter ŉ muur in die kombuis die aanvallers, wat elders in die huis was, ingewag. “Albei aanvallers het Izulda agternagesit. Blignaut het een van hulle met die kapmes in die gesig geslaan voordat hulle by die kombuisdeur uit is. Dié aanvaller het egter teruggekeer en vier skote, ten aanskoue van die kinders, op my seun geskiet. Hy is drie keer in die bolyf getref,” het Steyn vertel. Een van die verdagtes het glo ook op Izulda geskiet en haar op haar toon getref. Sy kon betyds by hul bure aankom waarna hulp ontbied is. “Toe kry ek die oproep omstreeks 03:30. Braam het my gebel en gesê ‘Mamma, ek is baie lief vir jou, ek gaan dit nie maak nie, ek is geskiet en ek voel nie my bene nie’,” het ŉ emosionele Steyn gesê. Steyn en haar man, Andries, woon sowat 18 km van die Blignaut-egpaar af en het dadelik daarheen gejaag. “Ek was van my kop af. Ek het net heeltyd vir God gebid om my kind se lewe te spaar.” Die aanvallers het intussen te voet van die toneel gevlug met twee selfone, R250, ŉ kamera en ŉ hangertjie wat Izulda se oorlede ma aan haar gegee het. Blignaut is aanvanklik na die Brits-hospitaal geneem waarna hy oorgeplaas is na die George Mukhari-hospitaal in Ga-Rankuwa. Daar is bevind dat sy rugsenuwee afgeskiet is en dat Blignaut moontlik nooit weer sal kan loop nie. Sy toestand was teen Maandag stabiel. “My kind se reg om ŉ pa en ŉ man te wees is weggevat vir R250 en twee selfone. Ek wil hê die hele wêreld moet bewus raak van wat in hierdie land aangaan,” het Steyn bygevoeg. Om dié rede het Steyn ŉ Facebook-blad, “Farm Killings in South Africa”, begin en nooi almal om daarby aan te sluit. Die Mooinooi-polisie ondersoek die voorval. Maroela Media het navraag by die polisie gedoen of daar enige vordering met die saak is en wag nog vir terugvoer.